
_START_ARTICLE_
Horslunde
_START_SECTION_
Faciliteter
_START_PARAGRAPH_
Horslunde blev i 2010 kåret til "Årets landsby" i Danmark. Dommerkomiteen lagde vægt på, at byen med folkeligt engagement og fællesskab har formået at bevare den offentlige og private service: dagplejelegestue, børnehave, folkeskole, privatskole, ungdomsklub, sportshal, idrætsanlæg, skoletandlæge, bibliotek, ældrecenter, busterminal, musikskole, lægehus, alsidige foreningstilbud, apotekerudsalg, postbutik, pengeinstitut, superbrugs, købmand, benzinanlæg, bager, vaskeri, frisør, håndværksvirksomheder, galleri mv. Byen holder traditionerne i hævd med fastelavn, sankthans, høstfest, juletræ mv., men har også skabt den nye aktivitet "Horslunde som energilandsby", hvor lokale håndværkere har udført energibesparende arbejde for knap 8 mill. kr. med støtte fra Realdania og den statslige indsatspulje._NEWLINE_Folkeskolen Nordvestskolen har en afdeling i Horslunde med 275 elever, fordelt på 0.-9. klassetrin, samt SFO'en Ravnekrogen. Privatskolen Horslunde Realskole har 180 elever, fordelt på 0.-9. klassetrin, samt SFO. Daginstitutionen Stjernehuset har 4 børnegrupper._NEWLINE_Ravnsborghallen består af Hal A med 6 badmintonbaner og kapacitet til 1000 gæster, Hal B med 4 badmintonbaner, Hal D på 100 m² med spejlvæg samt motionsrum på 70 m². Horslunde Selskabslokaler er indrettet i en tidligere bankfilial og har service til 70 personer.
_START_SECTION_
Historie
_START_PARAGRAPH_
I 1873 beskrives byen således: "Horslunde med Kirke, Præstegaard, Skole, Hospital"._NEWLINE_I 1899 beskrives byen således: "Horslunde (gml. Form Horsælund...) med Kirke, Præstegd., Skole, Realskole (opr. 1895), Fribolig (for 4 Kvinder under Fattigv.), Forsamlingshus (opf. 1889), Postekspedition, Telefonstation, Saftstation for Nakskov Sukkerfabrik, Kro, Dampmølle, Savværk, Maltgøreri, Bageri, Uldstrikkeri, m.m."
_START_SECTION_
Saftstationen
_START_PARAGRAPH_
Da Nakskov Sukkerfabrik blev opført i 1882, blev der i Horslunde bygget en af de 5 saftstationer på Vestlolland, som skulle udvinde saften af sukkerroerne og sende den videre til fabrikken. I roekampagnerne blev der ansat ca. 70 arbejdere til treholdsdriften på hver saftstation. Fra saftstationen blev der anlagt to roebaner: En til Utterslev, Vintersborg, Alleenborg og Vindeby Mølle. Og en der forgrenede sig til mange store gårde på Nordvestlolland – helt ud til Nøjsomhed og Stensgård – og endte på fabrikken i Nakskov. Horslunde Saftstation blev lukket i 1959.
_START_SECTION_
Jernbanen
_START_PARAGRAPH_
Horslunde havde station på Nakskov-Kragenæs Jernbane (1915-67) og var banens største mellemstation. Saftstationen og jernbanen skabte vækst i byen, og stationsbyen fik bryggeri, vandværk, lægebolig, jordemoderhus, dyrlægebolig, idrætsplads og alderdomshjem._NEWLINE_Stationen havde langt omløbsspor og separat læssespor med privat varehus og stikspor til en enderampe. Den monumentale stationsbygning er bevaret på Stationsvej 6.